Opposisjonen om TV 2-salget : - Vi krever all fakta på bordet
- Vi er ute etter å få all fakta på bordet. Vi har nå hørt Norviks og Giskes versjon, men vi vil ha en granskning av hva som faktisk har skjedd i Stortingets kontroll- og konstitusjonskomité, sier Frps næringspolitiske talsmann Harald T. Nesvik til VG Nett.I sin forklaring på Stortinget, innrømmet Giske at han burde hatt en annerledes dialog med Telenor om salget av TV 2. - En formulering i en tekstmelding kunne vært annerledes. Så har vi ikke ført dialogen i en god nok form. Jeg tar til etterretning at styreleder oppfatter spørsmålet om press annerledes enn meg. Vi har hatt kontakt med Telenor om hvordan dialogen skal være i fremtiden, sa Giske. Men Giske er ikke enig i at han utviste et utilbørlig press mot Telenor-styret i forbindelse med A-pressens salg av TV 2 til danske Egmont. - Vi har holdt oss til de rammer for utøvelse av statlig eierskapspolitikk som Stortinget har sluttet seg til og respektert rollefordelingen mellom eier og styre, sa Giske.Flere opposisjonspolitikere reagerte på det de mente var en bortforklaring av næringsministerens rolle i TV 2-salget. - Det som er problematisk, er at han har opptrådt som en privatperson, ikke som en eier på vegne av det norske folk. Han kan selvfølgelig ha meninger om salget, men han skulle argumentert med regjeringens politikk og ikke som privatperson, sa stortingsrepresentant Borghild Tenden (V). Kristelig Folkeparti var det tredje partiet som ønsket at saken skal opp til behandling i Stortingets kontroll- og konstitusjonskomite. - Denne saken viser at Regjeringens eierskapspolitikk ikke er konsekvent. Den er uforutsigbar og til tider uryddig og sier mye om Regjeringens prioriteringer, sa Rigmor Eide (KrF). Høyre-leder Erna Solberg kalte redegjørelsen «bortforklarende» og støttet opposisjonens ønske om en granskning av Giskes rolle.Leder av kontroll- og konstitusjonskomiteen, Anders Anundsen (Frp) , sier til VG Nett at komiteen ikke vil ta stilling til opprettelsen av sak før 31. januar. - Det har ikke vært signalisert noe behov for ekstraordinært møte, og jeg ser heller ikke behovet. Dermed vil saken mest sannsynlig bli diskutert på komiteens neste møte tirsdag 31. januar, sier Anundsen. Alt peker imidlertid på at komiteen vil stemme for en granskning av saken. I komiteen er til sammen seks av ti medlemmer fra partier som ytret ønske om en granskning etter Giskes redegjørelse. - Hvis det blir aktuelt å åpne sak, vil det etter all sannsynlighet være med et bredere perspektiv enn kun næringsministerens engasjement overfor Telenor. Vi vil bruke torsdagens redegjørelse som en del av grunnlaget til å se på eierskapspolitikken i et større bilde, sier Anundsen.Et av ankepunktene mot Giske, var at han burde ta mer selvkritikk for i det hele tatt å ha sendt de mye omtalte SMS-ene til styreleder Norvik. - Hvordan klarte man å skape den usikkerheten overfor styret i Telenor? Giske har prøvd å gi svar, men han tar tydeligvis ikke tatt kritikken til seg. Var det nødvendig å sende SMS-ene? sa Harald T. Nesvik. Høyres næringspolitiske talsmann Svein Flåtten var også svært kritisk til næringsministerens måte å kommunisere på. - Hvem er staten? Er det statsråden når han sender SMS-er til styreformannen eller er det statsministeren som er staten. Det har hele tiden vært gjort et forsøk på å nærmest forkle seg som en representant for regjeringen, mens det var hans egne meninger det ble gitt uttrykk for. Slik kommunikasjon må styres etter klare prinsipper, ikke etter personlige innfall, sa Svein Flåtten. Nesvik og Flåtten siktet blant annet til SMS-ene som ble sendt til styreleder Norvik bare én time før Telenor-styret skulle behandle salget av TV 2.Både Kristin Halvorsen (SV) og Liv Signe Navarsete (Sp) har uttalt at de støttet næringsministerens ønske om å drøfte salget i regjeringens underutvalg. Partikollega Helga Pedersen stilte seg mildt sagt undrende til hvorfor opposisjonen ønsker at saken skal tas opp i kontroll- og konstitusjonskomiteen. - Hva i alle dager er det nå som skal kontrolleres? sa Pedersen. Hun mente at opposisjonens eneste ønske var å holde saken varm. STØTTET AV FOLKET:57 prosent synes at TV 2 burde forblitt på norske hender.
Opposisjonen er ikke fornøyd med næringsminister Trond Giskes (Ap) forklaring om sin rolle i TV 2-salget.